
Εκδήλωση-αφιέρωμα
Στέλλα Παναγίδου-Μιχαλακοπούλου (1946-1995)

Μια Αμμοχωστιανή φωτισμένη παιδαγωγός, μια εμπνευσμένη ποιήτρια…
στο Σπίτι της Κύπρου

Την  Πέμπτη 5 Οκτωβρίου 2017 και ώρα 20:00 το Σπίτι της Κύπρου, Ξενοφώντος 2Α, Σύνταγμα, προγραμματίζει  εκδήλωση-αφιέρωμα με θέμα: Στέλλα Παναγίδου-Μιχαλακοπούλου (1946-1995)Μια Αμμοχωστιανή φωτισμένη παιδαγωγός,μια εμπνευσμένη ποιήτρια…

Για τη Στέλλα Παναγίδου-Μιχαλακοπούλου θα  μιλήσουν ο Αναπληρωτής Καθηγητής Σύγχρονης Ελληνικής Ιστορίας του Πανεπιστήμιο Κύπρου κ. Πέτρος Παπαπολυβίου, η φιλόλογος, συγγραφέας, κριτικός λογοτεχνίας κ. Χρυσόθεμις Χατζηπαναγή και η κ. Νεκταρία Φυτουράκη, Msc Ψυχολογίας (μαθήτρια 60ου Γυμνασίου Κυψέλης 1987-1990).
Την εκδήλωση θα συντονίσει ο κ. Δημήτρης Κανελλόπουλος, Φιλόλογος Phd.
Μουσική επιμέλεια Έλενα Καντάρη.
Η Στέλλα Παναγίδου (1946 - 1995) γεννήθηκε και μεγάλωσε στο Βαρώσι (Aμμόχωστο). Ολοκληρώνοντας τη Γυμνασιακή της φοίτηση, σπούδασε Γαλλική και Ελληνική Φιλολογία ενώ στη συνέχεια εργάστηκε σχεδόν για τρεις δεκαετίες ως καθηγήτρια, σε σχολεία της Κύπρου (Αμμόχωστος, Λάπηθος) και της Ελλάδας. Τον Φλεβάρη του 1974 παντρεύεται τον Ελλαδίτη δικηγόρο Μιχάλη Μιχαλακόπουλο, εγκαθίσταται μόνιμα στην Αθήνα και τον Ιούλιο του 1976 αποκτά το γιο της Γιάννη. Ευαίσθητη ψυχή, έδειξε την κλίση της προς την ποίηση από τα μαθητικά της χρόνια, δίνοντάς μας έργα υψηλής αισθητικής αξίας, όμως σίγησε απότομα ποιητικά το καλοκαίρι του '74. Στη διάρκεια της εκπαιδευτικής της δράσης προσπάθησε να μεταλαμπαδεύσει στους μαθητές της την Ιστορία και τους αγώνες του κυπριακού ελληνισμού, οργανώνοντας ανάλογες εκδηλώσεις. Παράλληλα κρατούσε άσβεστο το ενδιαφέρον τους για την παιδική λογοτεχνία συγκροτώντας «Ομάδες Βιβλίου», εκδίδοντας περιοδικά, κάνοντας συναντήσεις με αγαπημένους συγγραφείς, έχοντας ως γνώμονα πάντα την αυτενέργεια των παιδιών. Η Στέλλα αναχώρησε πρόωρα «εις χώρα ζώντων» τον Ιανουάριο του 1995.

